德驥篇
作者：孫巖
朝代：宋

paragraphs: 西家白馬如曳練，東家赤馬如驅電。
時時并轡刷長鞦，羞殺分飛伯勞燕。
白馬不防牛有角，慘甚兵間中矛矟。
不出能令赤馬疑，隔巷來奔初不約。
躊躇血地嘶鳴哀，悲風颯颯驚條枚。
皦然德驥非凡材，牧人驅迫去復回。
物於儔匹且如此，何况世間貞信士。
管仲敗餘勤鮑叔，孝章厄極悲文舉。
茂弘將坐白其忠，叔翰當收脫之死。
乞兵欲赴雍丘危，突圍竟雪都昌耻。
雖云志計有伸屈，至今撓弱聞風起。
利災樂禍無故情，東家無恙汝得乘。